CELEX: 
Language: mt
Date: 2019-08-01 00:00:00
Title: REGOLAMENT DELEGAT TAL-KUMMISSJONI (UE) .../... li jissupplimenta r-Regolament (UE) 2016/2031 tal-Parlament Ewropew u tal-Kunsill billi jistabbilixxi l-lista ta’ pesti ta’ prijorità

MEMORANDUM TA’ SPJEGAZZJONI
            
            
               1.IL-KUNTEST TAL-ATT DELEGAT
            
            
               L-Artikolu 6(2) tar-Regolament (UE) 2016/2031 tal-Parlament Ewropew u tal-Kunsill dwar il-miżuri protettivi kontra l-pesti tal-pjanti
                  1
                jagħti s-setgħa lill-Kummissjoni li tadotta atti delegati li jissupplimentaw dak ir-Regolament billi tistabbilixxi lista tal-pesti ta’ prijorità. 
            
            
               Il-pesti ta’ prijorità huma dawk il-pesti tal-kwarantina fl-Unjoni li l-impatt ekonomiku, ambjentali jew soċjali potenzjali tagħhom huwa l-aktar sever fit-territorju tal-Unjoni. Il-kriterji li jiddeterminaw dawn il-pesti huma stabbiliti fit-Taqsima 2 tal-Anness I ta’ dak ir-Regolament. Minħabba l-impatti severi ta’ dawn il-pesti, ir-Regolament (UE) 2016/2031 jistabbilixxi l-obbligi għal stħarriġ aktar intensiv fl-Artikolu 24, pjanijiet ta’ kontinġenza fl-Artikolu 25 u eżerċizzji ta’ simulazzjoni fl-Artikolu 26.
            
            
               Il-Kummissjoni wettqet valutazzjoni biex tiddetermina l-lista ta’ pesti ta’ prijorità abbażi ta’ metodoloġija żviluppata miċ-Ċentru Konġunt tar-Riċerka (JRC) tal-Kummissjoni u l-Awtorità Ewropea dwar is-Sigurtà fl-Ikel (EFSA). Dik il-metodoloġija tqis il-probabbiltà ta’ tixrid, u ta’ stabbiliment tal-pesti vvalutati, kif ukoll il-konsegwenzi għat-territorju tal-Unjoni. Hija tindirizza l-fatt li l-kriterji elenkati f’dak ir-Regolament ikopru dimensjonijiet multipli (ekonomiċi, soċjali u ambjentali) u kull wieħed minnhom huwa deskritt b’impatti multipli.
            
            
               B’riżultat ta’ dik il-valutazzjoni, kif ukoll l-eżitu tal-konsultazzjoni mal-pubbliku ġenerali mwettqa permezz tal-Portal tar-Regolamentazzjoni Aħjar, il-Kummissjoni tipproponi l-elenkar ta’ 20 pesti ta’ prijorità, li huma elenkati fl-Anness ta’ dan ir-Regolament.
            
            
               2.KONSULTAZZJONIJIET QABEL L-ADOZZJONI TAL-ATT
            
            
               Fis-16 ta’ Jannar 2018, fid-9 ta’ Lulju 2018, fid-9 ta’ Jannar 2019, fl-24 ta’ April 2019,  fis-27 ta’ Mejju 2019 u fid-9 ta’Lulju  2019, il-Kummissjoni kkonsultat lill-Grupp ta’ Esperti dwar is-Saħħa tal-Pjanti.
            
            
               Bejn is-6 ta’ Ġunju u l-4 ta’ Lulju 2019 saret konsultazzjoni pubblika dwar dan l-abbozz tal-att delegat permezz tal-Portal tar-Regolamentazzjoni Aħjar. B’kollox waslu 49 tweġiba, li huma disponibbli għall-pubbliku.
            
            
               3.ELEMENTI ĠURIDIĊI TAL-ATT DELEGAT
            
            
               L-Att Delegat jipprevedi lista ta’ pesti ta’ prijorità f’konformità mal-Artikolu 6(2) tar-Regolament (UE) 2016/2031.
            
            
               REGOLAMENT DELEGAT TAL-KUMMISSJONI (UE) .../...
            
            
               ta’ 1.8.2019
            
            
               li jissupplimenta r-Regolament (UE) 2016/2031 tal-Parlament Ewropew u tal-Kunsill billi jistabbilixxi l-lista ta’ pesti ta’ prijorità
            
            
               IL-KUMMISSJONI EWROPEA,
            
            
               Wara li kkunsidrat it-Trattat dwar il-Funzjonament tal-Unjoni Ewropea,
            
            
               Wara li kkunsidrat ir-Regolament (UE) 2016/2031 tal-Parlament Ewropew u tal-Kunsill tas-26 ta’ Ottubru 2016 dwar il-miżuri protettivi kontra pesti tal-pjanti, li jemenda r-Regolamenti (UE) Nru 228/2013, (UE) Nru 652/2014 u (UE) Nru 1143/2014 tal-Parlament Ewropew u tal-Kunsill u li jħassar id-Direttivi tal-Kunsill 69/464/KEE, 74/647/KEE, 93/85/KEE, 98/57/KE, 2000/29/KE, 2006/91/KE u 2007/33/KE
                  2
               , u b’mod partikolari l-Artikolu 6(2) tiegħu,
            
            
               Billi:
            
            
               (1)Skont l-Artikolu 6(2) tar-Regolament (UE) 2016/2031, il-Kummissjoni għandha s-setgħa li tistabbilixxi lista ta’ pesti ta’ prijorità. 
            
         
         
            
               (2)Il-pesti ta’ prijorità huma pesti ta’ kwarantina fl-Unjoni, li jissodisfaw il-kundizzjonijiet kollha li ġejjin: l-ewwel nett, mhumiex magħrufa li huma preżenti fit-territorju tal-Unjoni jew magħrufa li huma preżenti f’parti limitata ta’ dak it-territorju jew għal preżenzi skarsi, irregolari, iżolati u mhux frekwenti fih; it-tieni, l-impatt ekonomiku, ambjentali jew soċjali potenzjali tagħhom huwa l-aktar sever fir-rigward tat-territorju tal-Unjoni u, it-tielet, huma elenkati bħala pesti ta’ prijorità.
            
            
               (3)Il-Kummissjoni wettqet valutazzjoni biex tiddetermina liema pesti għandhom jiġu elenkati bħala pesti ta’ prijorità. Dik il-valutazzjoni kienet ibbażata fuq metodoloġija żviluppata miċ-Ċentru Konġunt tar-Riċerka tal-Kummissjoni u mill-Awtorità Ewropea dwar is-Sigurtà fl-Ikel. 
            
            
               (4)Din il-metodoloġija tinkludi indikaturi komposti u analiżi bbażata fuq diversi kriterji. Tqis, fir-rigward tat-territorju tal-Unjoni, il-probabbiltà ta’ tixrid u l-istabbiliment tal-pesti vvalutati kif ukoll il-konsegwenzi. Barra minn hekk, dik il-metodoloġija tqis il-kriterji elenkati fit-Taqsima 1, fil-punt (2) u fit-Taqsima 2 tal-Anness I tar-Regolament (UE) 2016/2031, li jkopru d-dimensjonijiet ekonomiċi, soċjali u ambjentali. 
            
            
               (5)Il-valutazzjoni qieset ir-riżultat tal-metodoloġija implimentata miċ-Ċentru Konġunt tar-Riċerka tal-Kummissjoni u mill-Awtorità Ewropea dwar is-Sigurtà fl-Ikel, kif ukoll mill-konsultazzjoni tal-pubbliku ġenerali mwettqa permezz tal-Portal tar-Regolamentazzjoni Aħjar. B’riżultat ta’ dan, ġie konkluż li hemm 20-il pest, li għalihom l-impatt ekonomiku, ambjentali jew soċjali potenzjali huwa l-aktar sever fir-rigward tat-territorju tal-Unjoni.
            
            
               (6)Barra minn hekk, dawk il-pesti mhumiex magħrufa li huma preżenti fit-territorju tal-Unjoni jew huma magħrufa li huma preżenti f’partijiet limitati tiegħu jew għal preżenzi skarsi, irregolari, iżolati u mhux frekwenti fih.
            
            
               (7)Huwa għalhekk xieraq li dawk il-pesti jiġu elenkati fl-Anness ta’ dan ir-Regolament.
            
            
               (8)Sabiex tiġi żgurata applikazzjoni konsistenti tar-regoli kollha dwar il-pesti tal-kwarantina fl-Unjoni, jenħtieġ li dan ir-Regolament japplika mill-istess data bħar-Regolament (UE) 2016/2031, jiġifieri mill-14 ta’ Diċembru 2019,
            
            
               ADOTTAT DAN IR-REGOLAMENT:
            
            
               Artikolu 1
               Lista ta’ pesti ta’ prijorità
            
            
               Il-lista ta’ pesti ta’ prijorità, kif imsemmija fl-Artikolu 6(2) tar-Regolament (UE) 2016/2031, hija stabbilita fl-Anness ta’ dan ir-Regolament.
            
            
               Artikolu 2
               Dħul fis-seħħ u l-applikazzjoni
            
            
               Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
            
            
               Għandu japplika mill-14 ta’ Diċembru 2019.
            
            
               Dan ir-Regolament għandu jorbot fl-intier tiegħu u japplika direttament fl-Istati Membri kollha.
            
            
               Magħmul fi Brussell, 1.8.2019
            
            
               
                     Għall-Kummissjoni
               
               
                     Il-President
                     Jean-Claude JUNCKER
               
               
            
         
         
            
                  
                     (1)
                  
                        Ir-Regolament (UE) 2016/2031 tal-Parlament Ewropew u tal-Kunsill tas-26 ta’ Ottubru 2016 dwar il-miżuri protettivi kontra pesti tal-pjanti, li jemenda r-Regolamenti (UE) Nru 228/2013, (UE) Nru 652/2014 u (UE) Nru 1143/2014 tal-Parlament Ewropew u tal-Kunsill u li jħassar id-Direttivi tal-Kunsill 69/464/KEE, 74/647/KEE, 93/85/KEE, 98/57/KE, 2000/29/KE, 2006/91/KE u 2007/33/KE (ĠU L 317, 23.11.2016, p. 4).
               
               
                  
                     (2)
                  
                        ĠU L 317, 23.11.2016, p. 4.
               
            
      
    ---documentbreak--- 
      
         
         
            
               ANNESS
                  Lista ta’ pesti ta’ prijorità 
            
            
               Agrilus anxius Gory
            
            
               Agrilus planipennis Fairmaire
            
            
               Anastrepha ludens (Loew)
            
            
               Anoplophora chinensis (Thomson)
            
            
               Anoplophora glabripennis (Motschulsky)
            
            
               Anthonomus eugenii Cano
            
            
               Aromia bungii (Faldermann)
            
            
               Bactericera cockerelli (Sulc.)
            
            
               Bactrocera dorsalis (Hendel)
            
            
               Bactrocera zonata (Saunders)
            
            
               Bursaphelenchus xylophilus (Steiner and Bührer) Nickle et al.
            
            
               Candidatus Liberibacter spp., aġent kawżali tal-marda Huanglongbing tat-tħaddir taċ-ċitru
            
            
               Conotrachelus nenuphar (Herbst)
            
            
               Dendrolimus sibiricus Tschetverikov
            
            
               Phyllosticta citricarpa (McAlpine) Van der Aa
            
            
               Popillia japonica Newman
            
            
               Rhagoletis pomonella Walsh
            
            
               Spodoptera frugiperda (Smith)
            
         
         
            
               Thaumatotibia leucotreta (Meyrick)
            
            
               Xylella fastidiosa (Wells et al.)